प्रदर्शनमा सुधारको आस
पछिल्लो खेलको तुलनामा प्रदर्शन सुधार गर्ने लक्ष्यसाथ नेपाली राष्ट्रिय फुटबल टोली एएफसी एसियन कप २०१९ को छनोट चरणअन्तर्गत समूह ‘एफ’ को चौथो खेल खेल्न शुक्रबार ताजिकिस्तान गएको छ ।
काठमाडौं — पछिल्लो खेलको तुलनामा प्रदर्शन सुधार गर्ने लक्ष्यसाथ नेपाली राष्ट्रिय फुटबल टोली एएफसी एसियन कप २०१९ को छनोट चरणअन्तर्गत समूह ‘एफ’ को चौथो खेल खेल्न शुक्रबार ताजिकिस्तान गएको छ । गत महिना घरेलु मैदानमा सम्पन्न खेलमा २–१ को पराजित नेपाली टोली यसपल्ट त्यसको बदला लिने दाउमा छ । एन्फा कम्प्लेक्स मैदानमा भएको पछिल्लो खेलमा नेपालले पहिलो हाफमै २ गोल खाएको थियो । विमल घर्तीमगरले वैकल्पिक खेलाडीका रूपमा मैदान छिरेर गोल फर्काएपछि केही सम्हालिएको टोलीले दोस्रो हाफमा प्रदर्शन सुधारेको हो ।यसपल्ट नयाँ संरचनासाथ ताजिकिस्तान लागेका प्रशिक्षक ग्योतोकु कोजी टोलीले सुधार्दै लगेको प्रदर्शनलाई निरन्तरता दिने बताउँछन् । ‘पछिल्लो खेलमा हामीले दोस्रो हाफमा सुधार गरेका थियौं । त्यसैलाई अबको खेलमा निरन्तरता दिने हाम्रो लक्ष्य छ । ताजिकिस्तान घरेलु मैदानमा भए पनि हामी ३ अंक जोड्ने प्रयासमा हुन्छौं,’ उनले भने । प्रशिक्षक कोजी आफैं नेपालको छनोट हुने आस अझै बाँकी रहेको बताउँछन् । ‘हामी अझै पनि छनोट हुने लक्ष्यसाथ अगाडि बढेका छौं । तीन खेल बाँकीको अवस्थामा अनुकूल नतिजा आए हामी छनोट हुने देखिन्छ । त्यसका लागि ताजिकिस्तानमा जित अत्यावश्यक छ,’ उनले थपे ।२३ सदस्यीय नेपाली टोली शनिबार राजधानी दुसानबे पुग्नेछ । त्यहाँ रहेर ३ दिन प्रशिक्षणपछि नेपालले ताजिकिस्तानसँग मंगलबार खेल्नेछ । सुरुआती तीन खेलमा १ अंकमात्र जोडेको नेपाल पराजित भएमा छनोटको गणितीय सम्भावनामात्र बाँकी हुनेछ । टोलीका महत्त्वपूर्ण खेलाडीका रुपमा दरिएका मिडफिल्डर रोहित चन्दले यसै छनोट प्रतियोगिताबाट राष्ट्रिय टोलीमा पुनरागमन गरेका हुन् । एक वर्ष घुँडाको शल्यक्रियाका कारण आराम गरेका रोहितले अहिलेसम्मका तीनै खेलमा राम्रो प्रदर्शन गरेका छन् । उनले टोलीको प्रदर्शन एकै स्तरमा नियमित नहुनुले नतिजामा असर परेको बुझाइ राखे ।‘हामीले कुनै समय एकदम राम्रो खेल्छौं तर छोटो समयमै लय गुमाइरहेका हुन्छौं । यदि नियमित आफ्नो स्तरअनुसार प्रदर्शन गर्ने हो भने नतिजा हाम्रोतर्फ आउनेमा शंका छैन,’ रोहितले थपे, ‘ताजिकिस्तान राम्रो टोली हो । हामी सक्दो राम्रो प्रदर्शन गर्ने प्रयासमा हुन्छौं । पछिल्लो खेलको गल्ती सुधारेर अगाडि बढ्ने छौं ।’ हाल इन्डोनेसियाको पर्सिजा जकार्ताबाट व्यावसायिक फुटबल खेलिरहेका रोहितले नेपालको छनोट हुने आस अझै पनि ५०–५० रहेको बताए ।टोलीका कप्तान विराज महर्जनले पनि घरेलु मैदानमा जित्न नसकेको घाटाको पूर्ति अवे मैदानमा लिने बताए । ‘हामीसँग जितको विकल्प छैन । अझै ३ खेल बाँकीको अवस्थामा अनुकूल नतिजा निकालेर छनोट हुने लक्ष्य छ । घरेलु टोलीलाई पराजित गर्न कठिन भए पनि हामी डटेर लड्नेछौं ,’ उनले थपे, ‘ताजिकिस्तान हामी भन्दा धेरै राम्रो टोली पक्कै छैन । पछिल्लो खेलमा पनि हामीले कडा प्रतिस्पर्धा दिएका थियौं । अब गल्ती सुधार्दै नतिजा ल्याउने प्रयास गर्नेछौं ।’ 